
Balkezesként a munka világában

Síkfői Judit Olga és Ihász-Báthori Krisztián mindketten másod éves andragógus hallgatók az Apáczai Csere János Karon, valamint mind a ketten balkezesek. A kutatási téma alapötlete Krisztián nyári kirándulásán alapszik, ugyanis nagyon sok gondot okozott neki a new yorki metró jobb kezesekre tervezet jegyellenőrző rendszere. Így önmagától adódott, hogy a balkezesekkel kapcsolatos TDK témát válasszon és megkérte kutatótársát és jó barátját Síkfői Juditot, dolgozzanak együtt.
Mivel mind a ketten andragógus hallgatók vagyunk, valamint a személyügyi szervező szakirányon fogjuk folytatni a tanulmányainkat, így elhatároztuk, hogy a balkezesek munkavállalási körülményeit fogjuk vizsgálni, valamint a tanulási és elhelyezkedési kérdéseket kutatni. A téma végleges címe tehát: Balkezesként a munka világában. A témából adódóan témavezetőnknek felkértük Dr. Varga Balázs tanár urat.
A kutatás elméleti háttereiben a balkezességet érintő kérdések széles spektrumát próbáltuk összegyűjteni, így a balkezesség szociológiai, pszichológiai vonatkozásait is elemeztük. Kiemelt helyet kapott az átszoktatás, valamint a diszkrimináció is. Törekedtünk arra, hogy hétköznapi példákat hozzunk fel a különböző nehézségekre, valamint érdekes tényeket tárjunk a zsűri elé például híres balkezes emberekről vagy a balkezesség negatív megítélésének gyökereiről a népi szokásokban. Próbáltuk feltérképezni, mely területeken jelenthet előnyt a balkezesség, melyek ezek a szakmák és próbáltunk magyarázatot is keresni.
Részben online, részben személyes megkérdezés útján kérdőíves módszerrel vizsgáltuk a balkezesek tanulmányait, mit tanultak, jelenleg hol dolgoznak, próbálták-e őket átszoktatni, milyen nehézségeik voltak a tanulásban, milyen nehézségekkel küzdenek meg a mindennapokban a munkahelyükön és a magán életükben. Ez tette ki az elsődleges kutatásunkat. Másodlagos kutatásunkat két részre osztottuk. Az elsőben pedagógusokat kérdeztünk meg arról, mennyiben jelent problémát, ha a csupa jobb kezes gyermekekből álló osztályban feltűnik egy-egy balkezes. Arra voltunk kíváncsiak mennyire felkészültek erre a helyzetre, hogyan próbálnak segíteni nekik. A második részben pedig próbavásárlást végeztünk; különböző üzleteket kerestünk fel azért, hogy felmérjük milyen a kínálatuk balkezesek számára készített eszközökből.



